b'\n_START_ARTICLE_\n\xc5\xa0ahovska ura\n_START_PARAGRAPH_\n\xc5\xa0ahovska ura je naprava z vgrejenima dvema urama, ki se pro\xc5\xbeita tako, da s pritiskom na gumb za\xc5\xbeenemo eno in isto\xc4\x8dasno ustavimo drugo uro. Uporablja se pri razli\xc4\x8dnih igrah na deski, kjer sta prisotna dva igralca, ki izmeni\xc4\x8dno izvajata poteze. Namen \xc5\xa1ahovske ure je nadzor porabljenega celotnega \xc4\x8dasa za razmi\xc5\xa1ljanje posameznega igralca._NEWLINE_Prvi\xc4\x8d v zgodovini so \xc5\xa1ahovsko uro uporabili v Londonu leta 1866 v \xc5\xa1ahovskem dvoboju med Wilhelmom Steinitzom in Adolfom Anderssenom. Uporabljena je bila steklena pe\xc5\xa1\xc4\x8dena ura. Dvojno \xc5\xa1ahovsko uro pa so prvi\xc4\x8d uporabili na \xc5\xa1ahovskem turnirju v Londonu leta 1883._NEWLINE_Prvotno se je \xc5\xa1ahovska ura uporabljala v turnirski praksi pri \xc5\xa1ahu, kasneje pa so jo za\xc4\x8deli uporabljati tudi na turnirjih scrabblea, \xc5\xa1ogija, goja in tudi pri skoraj vseh ostalih igrah na deski. \xc5\xa0ahovska ura prepre\xc4\x8duje zavla\xc4\x8devanje igralca pri razmi\xc5\xa1ljanju. Morda je k izumu \xc5\xa1ahovske ure pripomogla prav naslednja anekdota: V eni od iger Morphy-Paulsen je Paulsen porabil 11 (!!) ur za potezo. To je bilo seveda takrat, ko \xc5\xa1e niso uporabljali \xc5\xa1ahovskih ur. Morphy, sicer potrpe\xc5\xbeljiv in izjemno uglajen \xc5\xa1ahovski genij, ga je po enajstih urah vseeno opomnil, da bi rad videl potezo. Nakar mu Paulsen odgovori, \xc2\xbbOh, oprostite, mislil sem, da ste vi na potezi.\xc2\xab_NEWLINE_Pri obi\xc4\x8dajni \xc5\xa1ahovski turnirski partiji je moral igralec izvesti dolo\xc4\x8deno \xc5\xa1tevilo potez (obi\xc4\x8dajno 40) v vnaprej dolo\xc4\x8denem \xc4\x8dasu (obi\xc4\x8dajno 120 minut), nakar se je vsakemu igralcu doda dolo\xc4\x8den \xc4\x8das (obi\xc4\x8dajno 30 minut) za preostanek partije. Igralec, ki je prekora\xc4\x8dil vnaprej dolo\xc4\x8den \xc4\x8das je izgubil partijo. Pri hitropoteznem \xc5\xa1ahu ima vsak igralec na voljo od pet do petnajst minut za celotno partijo. Pri pospe\xc5\xa1enem \xc5\xa1ahu pa ima vsak igralec na voljo od petnajst do \xc5\xa1estdeset minut za partijo._NEWLINE_Igralec lahko porabi razli\xc4\x8den \xc4\x8das za dolo\xc4\x8deno potezo, obi\xc4\x8dajno manj \xc4\x8dasa pri znanih otvoritvah in ve\xc4\x8d kasneje pri bolj zapletenih postavitvah. Igralci lahko zapustijo mesto igranja medtem, ko nasprotnik razmi\xc5\xa1lja, vendar ima takrat nasprotnik pravico izvesti potezo in zagnati uro soigralca, \xc4\x8deprav ta ni prisoten._NEWLINE_Analogna \xc5\xa1ahovska ura (na sliki zgoraj) je opremljena z\xc2\xa0\xc2\xbbzastavico\xc2\xab, katere padec pomeni, da je igralec prekora\xc4\x8dil dolo\xc4\x8den \xc4\x8das in s tem tudi izgubo partije. Na \xc5\xbealost lastnikov takih \xc5\xa1ahovskih ur ni mogo\xc4\x8de dodajati ali odvzemati \xc4\x8dasa pri vsaki potezi tako, da s tako uro ni mo\xc5\xbeno igrati vse bolj popularnih iger s Fischerjevim na\xc4\x8dinom dodajanja \xc4\x8dasa pri vsaki potezi. Zato postajajo vse bolj popularne digitalne \xc5\xa1ahovske ure pri katerih je to mo\xc5\xbeno._NEWLINE_Digitalne ure in igranje \xc5\xa1aha preko interneta so spro\xc5\xbeile val preizku\xc5\xa1anja z bolj zapletenimi \xc4\x8dasovnimi nadzori, kot je bilo to obi\xc4\x8dajno._NEWLINE_Na ve\xc4\x8dini pomembnej\xc5\xa1ih turnirjev (vklju\xc4\x8dno npr. s \xc5\xa1ahovsko olimpiado na Bledu leta 2002), se \xc5\xbee obvezno igra z digitalnimi urami. Igralni \xc4\x8das je 90 minut za vsakega igralca po vsaki potezi pa dobi \xc5\xa1e 30 sekund dodatka. Prav tako pa bo obi\xc4\x8dajni hitropotezni tempo 2 x 5 minut verjetno s\xc4\x8dasoma zamenjan za Fischerjev 3\'+ 2" (tri minute plus 2 sekundi dodatka na potezo)._NEWLINE_Igralni \xc4\x8dasi z dodajanjem so namenjeni predvsem temu, da se ne igra le na \xc4\x8das, saj na\xc4\x8deloma lahko traja taka partija dolgo, za razliko od starega hitropoteznega tempa, kjer je partije konec najkasneje v 10 minutah. Poleg tega pa se s tem na\xc4\x8dinom odpravijo prekinjene partije, ki so (zelo) podalj\xc5\xa1evale turnirje, poleg tega pa ob prekinitvah ni mo\xc5\xbeno prepre\xc4\x8diti uporabe ra\xc4\x8dunalnikov._NEWLINE_Pri analogni uri se je lahko zgodilo, da sta padli obe zastavici. V tem primeru (kjer obi\xc4\x8dajno tudi ni mogo\xc4\x8de ugotoviti katera je padla prva) je partija remi. Digitalna ura pa nasprotno zabele\xc5\xbei tudi katera "zastavica je padla prej". Ura prikazuje \xc4\x8das -00:00, vendar je partija kljub temu progla\xc5\xa1ena za remi.'